คลังรับลูกขายหวยออนไลน์6ตัวรวด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ยันกฎหมายเทคนิคเปิดทาง
เกียรติแจงนายกฯส่งกฤษฎีกาโพสต์ทูเดย์ — ประธานบอร์ดสลากหนุนทางออกขายหวย 6 ตัวผ่านเครื่องออนไลน์โดยไม่ต้องแก้ไขสัญญา
นายสถิตย์ ลิ่มพงศ์พันธุ์ ปลัดกระทรวงการคลัง ประธานกรรมการสำนักงานสลากกินแบ่งรัฐบาล เปิดเผยว่า คณะกรรมการสลากฯ จะรอข้อเสนอแนวทางการแก้ไขปัญหาสัญญาหวยออนไลน์ 5 แนวทาง ของคณะกรรมการชุดที่มีนายเกียรติ สิทธีอมร เป็นประธาน ซึ่งได้เสนอให้นายอภิสิทธิ์ เวชชาชีวะ นายกรัฐมนตรี พิจารณา หลังจากนั้นคณะกรรมการจะเรียกประชุมเพื่อพิจารณาแนวทางที่เป็นไปได้มากที่สุด
นายสถิตย์ กล่าวว่า การนำเครื่องขายหวยออนไลน์มาขายสลากกินแบ่ง 6 ตัว ในทางกฎหมายและในทางเทคนิคทำได้ เพราะแค่เปลี่ยนวิธีขายจากใบเป็นเครื่อง และในทางสังคมแนวทางนี้ก็ไม่ถือว่าเป็นการเพิ่มผลิตภัณฑ์ใหม่มามอมเมาประชาชน เพราะสลาก 6 ตัวนั้นมีอยู่แล้ว นอกจากนี้ยังเป็นแนวทางเพื่อแก้ไขปัญหาสัญญาที่มีพันธะผูกพันกับบริษัทเอกชนได้ด้วย
สำหรับสลากกินแบ่งที่จะนำมาพิมพ์ขายทางเครื่องจะนำโควตามาจากไหนยังไม่ได้พิจารณา ต้องรอข้อเสนออย่างเป็นทางการก่อนว่ามีแนวทางไหนบ้าง โดยการจ่ายรางวัลสลากที่ขายผ่านเครื่องออนไลน์น่าจะเท่ากับสลากกินแบ่งที่ขายเป็นใบ 
นายเกียรติ กล่าวภายหลังการเข้าพบนายกรัฐมนตรีว่า ได้รายงานสรุป 45 แนวทาง โดยจะเป็นไปตามสัญญา เพื่อให้ได้แนวทางที่ดีที่สุดแต่ขณะนี้ยังไม่สามารถเปิดเผยแนวทางที่เป็นข้อเสนอได้ เพราะจะต้องมีการเจรจาระหว่างสำนักงานสลากกินแบ่งรัฐบาลและบริษัทเอกชนผู้ได้รับสัมปทานหวยออนไลน์ ซึ่งนายกรัฐมนตรีจะมีคำสั่งให้เสริมทีมงานเข้าไปเจรจาด้วย 
นายเกียรติ ยืนยันว่า จะทำให้โครงการนี้เดินหน้าต่อไป เพราะข้อกฎหมายต่างๆ ได้หารือกันอย่างถี่ถ้วนแล้ว ซึ่งอาจมีความเป็นไปได้ว่าจะมีการเพิ่มประเด็นและรับฟังความเห็นจากทุกฝ่ายที่เกี่ยวข้องอีกครั้งหนึ่งหากมีข้อขัดแย้ง แต่ในส่วนของผู้ประกอบการนั้นขณะนี้ยังไม่ได้หารือกันเรื่องการจ่ายชดเชย ซึ่งคิดว่าไม่จำเป็นต้องชดเชยให้กับบริษัท ล็อกซเล่ย์ จีเท็ค เทคโนโลยี เพราะเป็นเรื่องที่ทำตามสัญญาทั้งหมดและถูกต้องตามกฎหมายของสำนักงานสลากฯ พ.ศ. 2517 ทุกประการ
“คณะกรรมการกฤษฎีกาและอัยการสูงสุดจะตอบประเด็นข้อกฎหมายเกี่ยวกับการเปลี่ยนแปลงโครงการหวยออนไลน์มายังนายกรัฐมนตรีภายในวันนี้หรืออย่างช้าในต้นสัปดาห์หน้า” นายเกียรติ กล่าว
นายเกียรติ กล่าวว่า จากการศึกษาพบว่าหวยบนดินกับหวยใต้ดินเป็นคนละตลาดกัน หวยใต้ดินขยายตัวอยู่ในวงเล็กสามารถยืดหยุ่นได้ เจ้ามือหนี จ่ายไม่เต็ม แต่ในส่วนหวยบนดินมีราคาที่ชัดเจน ราคาสูงกว่า แต่เป็นกินแบ่งลักษณะของรางวัลก็แปรผัน ดังนั้นจึงเป็นผลิตภัณฑ์คนละแบบ
"หากมีการดำเนินโครงการหวยบนดินจะเป็นการไปช่วยขยายตลาด ซึ่งเราไม่อยากเห็น" นายเกียรติ กล่าว
นายเกียรติ กล่าวว่า จากการติดตามข้อมูลของผู้ที่เกี่ยวข้องทั้งสำนักงานสลากฯ LGT ตัวแทนจำหน่าย พบว่ามีข้อมูลเพิ่มเติมจากที่ได้รับไปก่อนหน้านี้ทำให้คณะกรรมการฯ ต้องส่งเรื่องด่วนให้สำนักงานคณะกรรมการกฤษฎีกาและสำนักงานคณะกรรมการอัยการสูงสุด ตรวจสอบประเด็นในข้อกฎหมายที่เชื่อมโยงต่อสัญญาใน 23 ประเด็นให้ชัดเจนและถูกต้องก่อนตัดสินใจใดๆ ต่อไป 
สำหรับการออกสลากในรูปแบบออนไลน์ 6 ตัวนั้น นายเกียรติ ระบุว่า กรรมการบางคนเห็นว่าดำเนินการได้โดยไม่จำเป็นต้องแก้ไขสัญญา เพราะในสัญญาที่ลงนามไปแล้วไม่ได้ระบุให้ทำเฉพาะเกมใดเกมหนึ่ง แต่ระบุถึงเกมสลากที่มีหลายประเภท 
รวมถึงพิจารณากรณีของการออกมติครม. ที่เกี่ยวข้องในการออกหวยออนไลน์ หรือแม้แต่คำวินิจฉัยของศาลรัฐธรรมนูญ และคำพิพากษาของศาลอาญาคดีผู้ดำรงตำแหน่งทางการเมืองเมื่อปี 2552 ว่าข้อกฎหมายเหล่านี้จะมีผลกระทบต่อสัญญาที่ลงนามไปแล้วหรือไม่อย่างไร